וכסף משנה: כסף כפול, כתרגומו, ומה שכתוב אח"כ ואת הכסף המושב איננו כסף שלישי (כדעת רש"י), אך הא (כדעת רמבמ"ן) פירוש הקודם, והטעם תקחו בידכם כסף כפול, כלו' (מלבד הכסף הצריך לשבור אוכל) עוד תשיבו בידכם הכסף המושב, ודע כי משנה כשהוא נפרד ונקוד סגול ענינו כֶּפֶל, כמו לחם משנֶה, כסף משנֶה, ומשנֶה שִׁבָרוֹן (ירמיה י"ז י"ח), ומשנה כסף (למטה ט"ו) אבל כשהוא סמוך לדבר אחר ונקוד צרי אז ענינו שני לאותו דבר כגון את משנֵה התורה הזאת, העתקה שנית דומה לראשונה, וכן משנה עֲוָנָם (ירמיה י"ו י"ח) עונש שוה לעון. וכן כשאחריו למ"ד, אעפ"י שהוא נפרד, ענינו שני, כמו משנה למלך, שני למלך, ודרך קצרה אומרים ג"כ משנה במקום משנה למלך (מרכבת המשנה, למעלה מ"א מ"ג), וכן ושם משנהו אביה (ש"א ח' ב') שני לו, שנולד אחריו.